(1839) Karle was den quaden stuer ende fel ; in ' t vijste jaer sijnder heerschapyen , doe waest in Vlaenderen dier tijt , soe dat veele lieden , van honghere storven ende daer omme de goederthiere grave Karle maecte eenen poerter van Brugghe , sijn aelmosenier , hem bevelende dat hy daghelijcs soude gheven elken armen mensche , een broedt , om Gode .Het gheviel dat Karle te Ypere hadde te doene op eenen vrydach voernoene , hy quam ter sale , daer quamen soe vele armer lieden dat Tammardt , de aelmoesenier , binnen eender hueren gaf bat dan viijc broeden den armen lieden , omme Gode , in de presentie van den grave Karle ; ende by den bevele van den grave Karle soe gaf Tammardt dese voerseide aelmoessenier alle vrydaghe xiij armen lieden , elc een cleedt , een hemde , ende een paer schoen ; ende alle vrydaghe vaste dese devote Karle te borne ende te broede , oft het en hadde eene sonderlinghe feeste ghesijn ; alle vrydaghe drouch hy eenen hare naest sinen live , ende sliep dan al ghecleedt , ende ghinc ter kerken dan snuchtens al baervoedts , ende hy en quam dan uuter kerken niet vore middach , ende dan cleedde hy hem met eenen langhe kierle , om dat men sine voeten niet sien en soude , ende altoes hadde hy ghegordt eenen aeszac , om te ghevene den armen , die tot hem quamen .Het gheviel dat omme den dieren tijdt , die doen was in Vlaenderen , dat de Hoesterlinghen veele scepen met corne brochten in Vlaenderen , dit vernemende Mer Lambrecht Van Straten , ende Her Bertolf , de proofst van Sent Donas , sijn broeder , ende Bosschaerdt Van Straten ; sy cochten al dat coren van den Hoesterlinghen , omme eenen zeer cleenen prijs , ende sy cochten alle de thienden van den cloesters , in veele prochien , als te Lisseweghe , te Coukerielle , te Rouxhem , te Gaternesse , alle de thienden van Sente Bertins , van Sente Pieters te Gendt , van Sente Winox , ende sy leydense in hare schueren , ende in haer graenders , ende vercochten dat coren zeer diere te haerlieder wille , soe dat de arme lieden niet ghestaedt en waren coren te coepene , ende daeromme beval de goede grave Karle , Tammarde den aelmoesenier , dat hy ondersouken soude , oft de proofst ende Lambrecht , sijn broeder , soe veele corens hadden , als men seyde , dat sy dan souden comen spreken jeghen hem .